Ovidiu Oanță a anunțat, pe pagina lui de Facebook, că rămâne la Pro TV, unde lucrează ca reporter de peste 26 de ani. În urmă cu câteva zile, el făcuse mai multe postări care sugerau că va pleca de la postul TV, iar oficialii televiziunii au confirmat pentru Pagina de Media că „va lucra până la sfârşitul lunii mai”.
„Gând cu gând se nasc decizii! Cam aşa e în viaţă! Chibzuinţa e însă cea care primează, iar decizia de a continua în unica familie care contează este singura firească. Ovidiu Oanţă, Pro TV!”, a scris astăzi, pe Facebook jurnalistul Ovidiu Oanță.
De asemenea, surse din Pro TV au confirmat pentru Pagina de Media, că jurnalistul a revenit asupra deciziei de a pleca de la postul de televiziune.
Anunțul de azi al lui Oanță vine după o serie de postări și comentarii pe Facebook în care dădea de înțeles că va încheia colaborarea cu Pro TV. Întrebați luni de Pagina de Media despre posibila plecare reporterului, oficiali ai postului TV au spus doar că „în momentul actual putem spune că Ovidiu Oanţă va lucra până la sfârşitul lunii mai”.
Jurnalistul urma să plece la Observatorul Antenei 1, a scris luni Pagina de Media, citând surse din piață.
Postarea inițială, în care a scris cu subînțeles „Imposibilul e posibil! Niciodată să nu spui niciodată”, a strâns aproape 150 de comentarii, multe de la colegi.
„E alegerea ta, ţi-o respect. Eşti om mare. Un singur lucru iți doresc. Să nu ajungi în situaţia în care să îți pară rău pentru această decizie!”, i-a scris Feri Predescu. „Mulţumesc! Chiar dacă pare că m-ai certat niţel”, a fost răspunsul lui Oanţă.
Ovidiu Oanţă lucrează la Pro TV din 1998. Iniţial, a fost corespondent local al Ştirilor Pro TV, de la Baia Mare. La începutul anilor 2000, Ovidiu Oanţă a venit la redacţia de la Bucureşti şi a documentat subiecte din cele mai diverse, de la DNA şi justiţie, la politică şi social.